Verseker vroegtydig jou kind se plek in ’n Afrikaanse skoolArgieffoto Volgens die burgerregte-organisasie AfriForum het hy verneem dat Panyaza Lesufi, LUR vir onderwys in die provinsie, planne het om die aansoektyd vir toelating tot skole reeds op 13 April, wanneer die skole ná die vakansie heropen, te laat begin en twee weke later te sluit. Volgens inligting sal ouers die vorms by skole tussen 13 en 20 April kan kry waarna skole dit op 20 April sal begin inneem. AfriForum het gesê die toelatingsproses vir veral nuwe leerlinge in gr. R en gr. 8 aan skole in Gauteng is jaar na jaar meer omstrede weens gebrekkige beplanning deur die onderwysdepartement. Weens migrasie van leerlinge uit ander provinsies is daar jaarliks derduisende leerlinge in Gauteng waarvoor daar nie plek in skole is nie. Volgens AfriForum is een van die benaderings wat die departement volg om sy onbeholpenheid te probeer verdoesel, om Afrikaanse skole te teiken en te forseer om Engelse klasse te begin om in die groeiende vraag na plek te voorsien. Alana Bailey, adjunk- uitvoerende hoof van AfriForum, het gesê Afrikaanse ouers kan nie meer agteroor sit en aanvaar dat hul kind se plek in ’n skool verseker is nie. “Afrikaanse skole wat nie vol is nie, kan verwag om geteiken te word.” Bailey het gewaarsku ouers moet besef dat as hul kinders nie in die skool van hul keuse plek kry nie, daar ook geen waarborg is dat hul in ander skole geakkommodeer sal kan word om onderrig in Afrikaans te kry nie. “Ouers moet die aansoekvorms betyds voltooi en indien. Ouers wat nie nou al weet of hulle volgende jaar gaan verhuis of op ’n ander plek nader aan ’n skool van hul keuse gaan werk nie, word aangeraai om by meer as een skool aansoek om toelating te doen.” Bailey het gesê ouers in ander provinsies moet ook by hul betrokke skole gaan uitvind presies wanneer die aansoektye vir toelating is. Leerlinge wat reeds by skole ingeskryf is, sal na verwagting ook weer moet registreer. Ouers moet hulle ook van die datums vergewis. Die Federasie van Beheerliggame van Suid-Afrikaanse Skole (Fedsas) het’n beroep op ouers gedoen om vroegtydig aansoek te doen by skole om te verseker dat hul kinders in Afrikaans sal onderrig kry. Fedsas het ook daarop gewys dat ouers moet seker maak dat hulle al die nodige dokumente saam met die aansoekvorm indien. Dit is: